CELEX: 32015D2091
Language: el
Date: 2015-11-17 00:00:00
Title: Εκτελεστική απόφαση (ΕΕ) 2015/2091 της Επιτροπής, της 17ης Νοεμβρίου 2015, για την τροποποίηση της εκτελεστικής απόφασης 2011/431/ΕΕ περί χρηματοδοτικής συμμετοχής της Ένωσης στα προγράμματα των κρατών μελών για τον έλεγχο, την επιθεώρηση και την επιτήρηση της αλιείας για το 2011 [κοινοποιηθείσα υπό τον αριθμό C(2015) 7856]

19.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 302/110
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/2091 ΤΗΣ ΕΠΙΤΡΟΠΉΣ
   της 17ης Νοεμβρίου 2015
   για την τροποποίηση της εκτελεστικής απόφασης 2011/431/ΕΕ περί χρηματοδοτικής συμμετοχής της Ένωσης στα προγράμματα των κρατών μελών για τον έλεγχο, την επιθεώρηση και την επιτήρηση της αλιείας για το 2011
   
      
         [κοινοποιηθείσα υπό τον αριθμό C(2015) 7856]
      
   
   (Τα κείμενα στην αγγλική, τη βουλγαρική, τη γαλλική, τη γερμανική, τη δανική, την ελληνική, την εσθονική, την ισπανική, την ιταλική, τη λετονική, τη λιθουανική, τη μαλτέζικη, την ολλανδική, την πολωνική, την πορτογαλική, τη ρουμανική, τη σλοβενική, τη σουηδική και τη φινλανδική γλώσσα είναι τα μόνα αυθεντικά)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 508/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για το Ευρωπαϊκό Ταμείο Θάλασσας και Αλιείας και για την κατάργηση των κανονισμών του Συμβουλίου (ΕΚ) αριθ. 2328/2003, (ΕΚ) αριθ. 861/2006, (ΕΚ) αριθ. 1198/2006 και (ΕΚ) αριθ. 791/2007 και του κανονισμού (ΕΕ) αριθ. 1255/2011 του Ευρωπαϊκού Κοινοβουλίου και του Συμβουλίου (1), και ιδίως το άρθρο 129 παράγραφος 2,
   Έχοντας υπόψη τον κανονισμό (ΕΚ) αριθ. 861/2006 του Συμβουλίου, της 22ας Μαΐου 2006, για τη θέσπιση κοινοτικών χρηματοδοτικών μέτρων για την εφαρμογή της κοινής αλιευτικής πολιτικής καθώς και στον τομέα του Δικαίου της Θάλασσας (2), και ιδίως το άρθρο 21,
   Εκτιμώντας τα ακόλουθα:
   
               (1)
            
            
               Τα κράτη μέλη υπέβαλαν στην Επιτροπή, σύμφωνα με το άρθρο 20 του κανονισμού (ΕΚ) αριθ. 861/2006, τα προγράμματά τους σχετικά με τον έλεγχο της αλιείας για το 2011 και τις αιτήσεις για χρηματοδοτική συμμετοχή της Ένωσης στις δαπάνες για την υλοποίηση των έργων που περιέχονται στα εν λόγω προγράμματα.
            
         
               (2)
            
            
               Στην εκτελεστική απόφασή της 2011/431/ΕΕ (3), η Επιτροπή καθόρισε το μέγιστο ποσό ανά έργο και το ποσοστό της ενωσιακής χρηματοδοτικής συμμετοχής εντός των ορίων που προβλέπει το άρθρο 15 του κανονισμού (ΕΚ) αριθ. 861/2006 και όρισε τους όρους βάσει των οποίων είναι δυνατή η χορήγησή της.
            
         
               (3)
            
            
               Το άρθρο 2 της εκτελεστικής απόφασης 2011/431/ΕΕ προβλέπει ότι όλες οι πληρωμές για τις οποίες υποβάλλεται αίτηση επιστροφής δαπανών πρέπει να πραγματοποιούνται από τα κράτη μέλη μέχρι τις 30 Ιουνίου 2015 και ότι οι πληρωμές που πραγματοποιούνται μετά την προαναφερθείσα προθεσμία δεν είναι επιλέξιμες για επιστροφή δαπανών.
            
         
               (4)
            
            
               Διάφορα κράτη μέλη ενημέρωσαν την Επιτροπή, κατά το πρώτο εξάμηνο του 2015, ότι αντιμετώπιζαν δυσκολίες όσον αφορά την τήρηση της προθεσμίας αυτής στο πλαίσιο της χρηματοπιστωτικής κρίσης.
            
         
               (5)
            
            
               Προκειμένου να διασφαλιστεί ότι τα κράτη μέλη είναι σε θέση να συνεχίσουν την εκτέλεση των έργων αυτών και να μην τα εγκαταλείψουν μετά τη διακοπή της επιστροφής δαπανών από την Επιτροπή από το δεύτερο εξάμηνο του 2015, η προθεσμία που προβλέπεται στο άρθρο 2 της εκτελεστικής απόφασης 2011/431/ΕΕ θα πρέπει να παραταθεί έως τις 31 Μαρτίου 2016.
            
         
               (6)
            
            
               Ως εκ τούτου, η εκτελεστική απόφαση 2011/431/ΕΕ θα πρέπει να τροποποιηθεί αναλόγως.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο άρθρο 2 της εκτελεστικής απόφασης 2011/431/ΕΕ, η πρώτη περίοδος αντικαθίσταται από το ακόλουθο κείμενο:
   
      «Όλες οι πληρωμές για τις οποίες υποβάλλεται αίτηση επιστροφής δαπανών πραγματοποιούνται από το οικείο κράτος μέλος μέχρι τις 31 Μαρτίου 2016.».
   
   Άρθρο 2
   Η παρούσα απόφαση εφαρμόζεται από την 1η Ιουλίου 2015.
   Άρθρο 3
   Η παρούσα απόφαση απευθύνεται στο Βασίλειο του Βελγίου, στη Δημοκρατία της Βουλγαρίας, στο Βασίλειο της Δανίας, στην Ομοσπονδιακή Δημοκρατία της Γερμανίας, στη Δημοκρατία της Εσθονίας, στην Ιρλανδία, στην Ελληνική Δημοκρατία, στο Βασίλειο της Ισπανίας, στη Γαλλική Δημοκρατία, στην Ιταλική Δημοκρατία, στην Κυπριακή Δημοκρατία, στη Δημοκρατία της Λετονίας, στη Δημοκρατία της Λιθουανίας, στη Δημοκρατία της Μάλτας, στο Βασίλειο των Κάτω Χωρών, στη Δημοκρατία της Πολωνίας, στη Δημοκρατία της Πορτογαλίας, στη Ρουμανία, στη Δημοκρατία της Σλοβενίας, στη Δημοκρατία της Φινλανδίας, στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
   
      Βρυξέλλες, 17 Νοεμβρίου 2015.
      
         
            Για την Επιτροπή
         
         Karmenu VELLA
         
            Μέλος της Επιτροπής
         
      
   
   
      (1)  ΕΕ L 149 της 20.5.2014, σ. 1.
   
      (2)  ΕΕ L 160 της 14.6.2006, σ. 1.
   
      (3)  Εκτελεστική απόφαση 2011/431/ΕΕ της Επιτροπής, της 11ης Ιουλίου 2011, περί χρηματοδοτικής συμμετοχής της Ένωσης στα προγράμματα των κρατών μελών για τον έλεγχο, την επιθεώρηση και την επιτήρηση της αλιείας για το 2011 (ΕΕ L 188 της 19.7.2011, σ. 50).